P. Hrušovský, predseda NR SR: (2003-09-23):
(Hlasovanie.) 136 prítomných, 36 za, 3 proti, 97 sa zdržalo. Konštatujem, že návrh zákona sme do druhého čítania neschválili. Páni poslanci, panie poslankyne, tým sme odhlasovali všetky prerokované body okrem bodov programu, kde sme sa dohodli, že budeme hlasovať na záver 17. schôdze Národnej rady. Pristúpime teraz k rokovaniu o bode programu, ktorým je návrh Zmluvy zakladajúcej Ústavu pre Európu, prijatej Európskym konventom 13. júna a 10. júla 2003 . Informáciu o tomto návrhu v Národnej rade Slovenskej republiky podal, ako aj príslušný návrh textu predkladaného Konventom uviedol a odôvodnil v Národnej rade minulý týždeň pán minister zahraničných vecí Eduard Kukan. Prosím teraz pána ministra, aby zaujal miesto pre navrhovateľov. Pridelil som návrh na prerokovanie zahraničnému výboru, výboru pre európsku integráciu a ako gestorský výbor bol určený výbor ústavnoprávny. Teraz prosím pána predsedu ústavnoprávneho výboru Jána Drgonca, aby podal správu o výsledku prerokovania návrhu zmluvy vo výboroch Národnej rady Slovenskej republiky. Pán poslanec Drgonec, máte slovo, nech sa páči. J. Drgonec, poslanec: Dámy a páni, Ústavnoprávny výbor Národnej rady Slovenskej republiky ako gestorský výbor k návrhu Zmluvy zakladajúcej Ústavu pre Európu podáva Národnej rade Slovenskej republiky v súlade so zákonom o  rokovacom poriadku spoločnú správu č. 378 zo 16. septembra 2003. Predseda Národnej rady Slovenskej republiky uvedeným rozhodnutím pridelil návrh predmetnej zmluvy na prerokovanie ústavnoprávnemu výboru  zahraničnému výboru a výboru pre európsku integráciu. Výbory rokovali o návrhu zmluvy v určenej lehote. Poslanci Národnej rady Slovenskej republiky, ktorí nie sú členmi výborov, ktorým bol návrh pridelený, neoznámili v určenej lehote gestorskému výboru žiadne stanovisko k návrhu zmluvy. Výbory vo svojich uzneseniach odporúčajú návrh predmetnej zmluvy vziať na  vedomie. Ústavnoprávny výbor uznesením č. 216 z 18. septembra 2003 odporúča Národnej rade Slovenskej republiky požiadať vládu Slovenskej republiky, aby na medzivládnej konferencii Európskej únie venovala takú pozornosť zneniu preambuly, pri ktorej nebude mať nadmerné zdôrazňovanie tohto uvádzacieho textu návrhu bez priamej právnej relevancie za následok, že Slovenská republika málo dôrazne uplatní svoje pripomienky k vlastným ústavným normám, aby za záujmy Slovenskej republiky, ktorým treba pripísať osobitný význam, pokladala a) spôsob tvorby kvalifikovanej väčšiny a vecí určených na rozhodnutie kvalifikovanou väčšinou, b) postavenie Európskej komisie a spôsob jej kreácie a c) jednoznačný budúci spor o interpretáciu vylučujúcu úpravu zásady participatívnej demokracie. Zahraničný výbor uznesením č. 46 z 22. septembra 2003 odporúča  Národnej rade Slovenskej republiky podporovať úsilie vlády Slovenskej republiky smerujúce k a) zmene názvu dokumentu na Ústavná zmluva Európskej únie, b) zahrnutiu zmienky o kresťanstve do preambuly navrhovanej ústavnej zmluvy, c) zachovaniu princípu jedna krajina – jeden komisár v Európskej komisii, d) ďalším úpravám, ktoré sú v oprávnenom záujme Slovenskej republiky  a spoločenstva, na nadchádzajúcej medzivládnej konferencii  požiadať vládu Slovenskej republiky, aby vo svojom stanovisku presadzovala po prvé zmenu navrhovaného mechanizmu hlasovania kvalifikovanou väčšinou smerom k zachovaniu doterajšej váhy menších štátov, po druhé neoslabovanie rozsahu uplatňovania princípu jednomyseľnosti pri politikách Európskej únie a jeho zachovanie osobitne o. i. v oblastiach zahraničnej politiky, obrany, daní, trestného práva, súdnej a policajnej spolupráce, azylu a migrácie, kultúry, sociálneho zabezpečenia, po tretie zachovanie princípu rotujúceho predsedníctva Európskej rady jednotlivými členskými krajinami Európskej únie, ak, to je po štvrté, predchádzajúcim návrhom tohto uznesenia nebude na medzivládnej konferencii vyjadrený súhlas všetkých krajín tzv. terajšieho znenia návrhu Zmluvy zakladajúcej Ústavu pre Európu, po piate po otvorení medzivládnej konferencie Európskej únie pravidelne informovala Národnú radu Slovenskej republiky o priebehu jej rokovaní. Výbor Národnej rady Slovenskej republiky pre európsku integráciu uznesením č. 34 z 22. septembra 2003 odporúča Národnej rade Slovenskej republiky podporovať úsilie vlády Slovenskej republiky smerujúce k a) zmene názvu dokumentu na Ústavná zmluva Európskej únie, b) zahrnutiu zmienky o kresťanstve do preambuly navrhovanej ústavnej zmluvy, c) zachovaniu princípu jedna krajina – jeden komisár v Európskej komisii, d) ďalším úpravám, ktoré sú v oprávnenom záujme Slovenskej republiky a spoločenstva, na nadchádzajúcej medzivládnej konferencii požiadať vládu Slovenskej republiky, aby po prvé vo svojom stanovisku na medzivládnej konferencii o inštitucionálnych reformách Európskej únie presadzovala a) obsah uznesenia Národnej rady Slovenskej republiky č. 185 z 26. februára 2003, b) zmenu navrhovaného mechanizmu hlasovania kvalifikovanou väčšinou smerom k zachovaniu doterajšej váhy menších štátov, c) zachovanie princípu rotujúceho predsedníctva Európskej rady jednotlivými členskými krajinami únie, po druhé po otvorení medzivládnej konferencie Európskej únie pravidelne informovala Národnú radu Slovenskej republiky o priebehu jej rokovaní vrátane prezentovania stanovísk jednotlivých rezortov. Ústavnoprávny výbor Národnej rady Slovenskej republiky ako gestorský prerokoval stanoviská určených výborov a vychádzajúc z nich odporúča Národnej rade Slovenskej republiky prijať návrh uznesenia, v ktorom Národná rada Slovenskej republiky berie na  vedomie návrh Zmluvy zakladajúcej Ústavu pre Európu, prijatej Európskym konventom 13. júna a 10. júla 2003, žiada vládu Slovenskej republiky, aby na medzivládnej konferencii po prvé venovala takú pozornosť zneniu preambuly, pri ktorej nebude mať nadmerné zdôrazňovanie tohto uvádzacieho textu návrhu bez priamej právnej relevancie za následok, že Slovenská republika málo dôrazne uplatní svoje pripomienky k vlastným ústavným normám, po druhé za záujmy Slovenskej republiky, ktorým treba pripísať osobitný význam, pokladala a) spôsob tvorby kvalifikovanej väčšiny a vecí určených na rozhodnutie kvalifikovanou väčšinou (I. časť, hlava IV, článok 24), b) postavenie Európskej komisie a spôsob jej kreácie (III. časť, hlava VI, kapitola I, článok III-250 a nasledujúce), c) jednoznačný, budúci spor o interpretáciu vylučujúcu úpravy zásady participatívnej demokracie (I. časť, hlava VI, článok 46), po tretie pravidelne informovala Národnú radu Slovenskej republiky o priebehu rokovania medzivládnej konferencie Európskej únie. Spoločná správa výborov Národnej rady Slovenskej republiky o prerokovaní návrhu Zmluvy zakladajúcej Ústavu pre Európu bola schválená uznesením ústavnoprávneho výboru č. 222 z 22. septembra 2003. Ďakujem. Pán predsedajúci, prosím vás, otvorte rozpravu.